钦定古今图书集成/历象汇编/庶征典/第018卷 > 《唐书》 > 《礼乐志》
## 钦定古今图书集成/历象汇编/庶征典/第018卷 > 《唐书》 > 《礼乐志》

“不合朔伐鼓。”其日前二刻，郊社令及门仆，赤帻绛衣，
守四门令、巡门监察、鼓吹令平巾帻，裤褶，帅工人以
方色执麾旒，分置四门屋下。设龙蛇鼓于右，东门者
立于北塾，南面，南门者立于东塾，西面，西门者立于
南塾，北面，北门者立于西塾，东面。队正一人，平巾帻，
裤褶，执刀，帅卫士五人，执五兵立于鼓外。矛在东，戟
在南，斧钺在西，槊在北。郊社令立䂎于社坛四隅，以朱丝绳萦之。太史一人，赤帻赤衣，立于社坛北，向日
观变，黄麾次之，龙鼓一次之在北，弓一矢四次之。诸
兵鼓立，候变日有变，史官曰：“祥有变。”工人举麾，龙鼓
发，声如雷，史官曰：“止”乃止。其日，皇帝素服，避正殿，百
官废务。自府史以上皆素服，各于其厅事之前，重行，
每等异位，向日立，明复而止。